游蘆峰分韻得盡字
作者：朱熹
朝代：宋

paragraphs: 蘆山一何高，上上不可盡。
我行獨忘疲，泉石有招引。
須臾出蒙密，矯首眺無畛。
已謂極崢嶸，仰視猶隠嶙。
新齋小休憩，餘力更勉黽。
東峰切霄漢，首夏正凄緊。
杖策同攀躋，極目散幽窘。
萬里俯連環，千里瞰孤隼。
因知平生懷，未與塵慮泯。
歸塗采薇蕨，晚餉雜蔬筍。
笑謂同來人，此願天所允。
獨往會淹留，寒棲甘菌蠢。
山阿子慕予，無憂勒回軫。